Asterix apud Gothos
Asterix apud Gothos est liber pictus quem Renatus Goscinny composuit, Albertus Uderzo pinxit, et Carolus Rubricastellanus in Latinum convertit. Fabula est de Gothis qui Panoramigem Druidam capiunt ut arte magica eius utantur ad Galliam Italiamque invadendas. Obelix et Asterix ut illum ex periculo liberent nituntur. In hoc libro mores Germanici qui ante Secundum bellum mundanum fuerunt deridentur. Nam Gothi hic sunt viri bellicosissimi iracundissimique, disciplinam militarem severam exercent, horum galeae aciem ferunt et verba litteris gothicis scribuntur, quae omnia etiamnunc Francogalli Germanis saepe tribuunt. Gothi autem nominantur, non Germani, quod anachronismum constituit, quia Gothi vix ante quartum saeculum p.C.n ab ullo Romano scriptore commemorati sunt et Asterix, si re vera vixisset, contemporaneus Iulii Caesaris fuisset. Forsitan Goscinny verbum "Gothos" "Germanis" praetulerit ut minime Germanis hodiernis iniuriam inferret vel, sub nomine Gothorum, quippe qui populus Germaniae Septentrionalis fuerint, Borussicos tantum qui, post Bellum Franco-Borussicum bellicosissimi omnium Germanorum Francogallis videbantur , non alios Germanos, significaret.